**HOTUBA YA UFUNGUZI YA DKT. HASHIL T. ABDALLAH - KATIBU MKUU WA WIZARA YA VIWANDA NA BIASHARA KATIKA MAFUNZO KWA WAANDISHI WA HABARI KUTOKA MKOA WA DAR ES SALAAM**

**18 – 19 Juni 2024 Hoteli ya Morena, Morogoro**

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

**Afisa Mtendaji Mkuu, Wakala wa Usajili wa Biashara na Leseni (BRELA)-Bw Godfrey Nyaisa;**

**Katibu Tawala wa Mkoa wa Morogoro - Dkt Mussa Ali Mussa;**

**Mkurugenzi wa Maendeleo ya Biashara kutoka Wizara ya Viwanda na Biashara;**

**Wakurugenzi kutoka Wakala wa Usajili wa Biashara na Leseni (BRELA);**

**Washiriki wa mafunzo, Waandishi wa Habari kutoka Jijini Dar es Salaam;**

**Wageni waalikwa;**

**Mabibi na Mabwana**

Nawasalimu kwa Jina la Jamhuri ya Muungano wa Tanzania.

Awali ya yote na kwa unyenyekevu mkubwa napenda kumshukuru Mwenyezi Mungu Muumba wa mbingu na ardhi, mwingi wa Rehma, kwa kutujaalia afya njema na kutuwezesha kukutana leo katika mafunzo kwa waandishi wa habari wanaoripoti mkoa wa Dar es Salaam

Naomba nitumie nafasi hii kumshukuru Katibu Tawala wa Mkoa wa Morogoro Dkt Mussa Ali Mussa kwa kutupokea mkoani Morogoro na pia kuweza kushiriki pamoja nasi kwenye hafla ya ufunguzi wa mafunzo kwa waandishi wa habari wanaoripoti kutoka mkoa wa Dar es Salaam, umetambua umuhimu wa wadau hawa muhimu na umekubali kutuunga mkono, nasema asante sana kwa ushirikiano wako

Napenda kukushukuru Afisa Mtendaji Mkuu kwa kunipa nafasi hii ya kipekee kuwa mgeni rasmi katika ufunguzi wa mafunzo ya kwanza kwa waandishi wa habari wanaoripoti kutoka mkoa wa Dar es Salaam. Nikiwa kama kiongozi mwenye dhamana ya kusimamia taasisi hii nilipokea mwaliko huu kwa furaha ili nije kuwafunguliwa kwasababu natambua vyombo vya habari vina mchango mkubwa katika ukuaji wa sekta ya viwanda na biashara hapa nchini.

Zaidi naomba niwashukuru wageni wetu ambao ni waandishi wa habari kwa kukubali mialiko yetu na kuridhia kuhudhuria mafunzo haya yenye lengo la kufahamiana na kujengeana uwezo wa namna BRELA inavyotekeleza majukumu yake kisheria, natambua mmeacha majukumu yenu ya kila siku ya kuhabarisha umma ila mmeyapa umuhimu mafunzo haya ambayo najua mkitoka hapa umma utapata habari za uhakika na zenye kusaidia ukuaji wa sekta ya biashara hapa nchini.

**Ndugu Washiriki**

Binafsi, nimefurahi kusikia kuwa BRELA inaendelea kutekeleza na kufanikisha majukumu yanayoongozwa kupitia Mpango Mkakati wa Miaka Mitano kuanzia 2021/2022 hadi 2025/2026. Katika malengo manne ya taasisi mliojiwekea ni kuhakikisha taasisi inauwezo wa kutoa huduma bora na kuwajengea ufahamu wadau katika kuyajua majukumu ya taasisi na kujua namna ya kutumia mifumo yake.

Nikioanisha na malengo ya mafunzo haya ni dhahiri kuwa BRELA imedhamiria kudumisha uhusiano na mawasiliano na wadau muhimu ambavyo ni vyombo vya habari. Niseme kuwa naamini mafunzo haya yataleta tija kwenu kwa kujua kwa kina majukumu, mafanikio, changamoto na ufumbuzi katika utekelezaji wa majukumu ya taasisi katika utoaji wa huduma bora kwa umma kwa kuzingatia mabadiliko ya teknolojia.

**Ndugu Washiriki**

BRELA imeona umuhimu wa kukaa nanyi mkiwa ni wadau muhimu katika kuelimisha na kuhabarisha umma juu ya namna Serikali inavyohudumia wananchi wake kupitia Sekta ya Biashara. Kwa kuifahamu BRELA itarahisisha hata vyombo mnavyovitolea habari kuwa na uhakika wa taarifa sahihi za BRELA mnazoziwasilisha baada ya kupata mafunzo husika.

**Ndugu Washiriki**

Najua uandishi wa habari unamisingi yake ambayo ninyi wanahabari mnaisimamia pindi mnapokuwa mkitekeleza majukumu kwa ajili ya kuhabarisha umma. Kwenye utekelezaji wa majukumu najua mnajisimamia katika uandishi wa habari pindi mnapofanya kazi zenu za uandishi, mkiongozwa na maadili yanayokubaliwa katika taaluma yenu.

Niwaombe ndugu zangu wanahabari, kupitia kalamu zenu na vipaza sauti mtusaidie katika kuhakikisha taarifa za BRELA zinatiliwa mkazo ili kuwezesha umma wa Watanzania kwa ujumla kuhamasika katika kurasimisha biashara zao ukizingatia urasimishaji wa biashara hizo zinafanyika kwa njia ya mtandao.

Zipo changamoto nyingi ambazo wananchi wanakabiliana nazo kwenye hatua ya kufikia urasimishaji wa biashara, natambua ukuaji wa teknolojia huweza kuwa kikwazo lakini hatuwezi kusimama wakati dunia inakimbia kutokana na mabadiliko na ukuaji wa teknolojia. Hivyo, changamoto kama hizi ninyi waandishi ndipo taaluma yenu inapohitajika katika kuwaelimisha, kuwaelekeza na kuwaongoza umma.

**Ndugu Washiriki**

Kama Afisa Mtendaji Mkuu alivyoeleza hapo awali majukumu ya msingi ya kisheria ya BRELA ambayo katika siku hizi nne zote mtanolewa na kufahamu namna BRELA inavyofanyakazi na kutoa nafasi ya kukaa pamoja nanyi ili muweze kubadilishana uzoefu katika kazi, najua kwa kukaa pamoja mtaweza kudadavua kwa kina wajibu wa kila mmoja na kwa upande wenu BRELA mtakuwa na jukumu la kutoa taarifa za kina na zenye uwazi zinazohitajika kwenda kwa umma kwa haraka pindi wanapohitaji taarifa hizo kwenye vyombo vya habari hasa habari zinazohitaji ufafanuzi zaidi.

Mategemeo yangu ni kuwa kupitia mafunzo haya mtaacha kuandika habari kwa mfumo wa mazoea kwasababu mtakuwa mnataarifa za kina kuhusu BRELA lakini kwa kupitia mafunzo haya itakuwa ni mwanzo wa kuwaweka karibu na taasisi pindi unapohitaji ufafanuzi wa kina.

Niwaombe uandishi wenu uzingatie matumizi mazuri ya lugha, kwa kuwa kila mtu anafahamu kuwa lugha ni kitu chenye uhai na kinaweza kutumika kwenye ubunifu katika uandishi, mzingatie matumizi mazuri ya rasilimali zote za lugha. Lugha hutuwezesha kutoa maoni, maelekezo, habari na hisia na kama mtumiaji wa lugha tunatambua kuwa ikitumiwa ipasavyo huleta uhai katika taaluma ya mawasiliano.

Hivyo niwaombe waandishi wa habari, kwa kuwa masuala mengi ya BRELA yamekaa kisheria, waandishi mtumie lugha laini kuwaeleza wananchi ili waweze kufahamu kwa kina. Kwa lugha zenu za kitaalamu za uandishi mtaweza kuvunja vunja lugha pasipo kupotosho umma na mkumbuke kuwa jamii inawategemea katika hili.

Wapo waandishi wa habari wanaweza kuwa na mitazamo tofauti kwa namna wanavyotafsiri sheria za utekelezaji wa majukumu ya BRELA na kupelekea muda mwingine kuandika kichwa cha habari kinachopiga kelele (screaming headline) au kichwa cha habari kinachohukumu (judgemental headline) na kuleta taharuki kwa umma naamini kupitia mafunzo haya mtaelekezana kwa kina yale ambayo yamekuwa kigugumizi kwenu kufuatia tafsiri mbalimbali na kupata majibu ya kina

Tumesikia mifano ambayo Afisa Mtendaji Mkuu ameitoa kwenye neno lake la ufunguzi hatutegemei makosa kama hayo kusikika au kusomwa kupitia vyombo vyenu vya habari kwasababu zinashusha uaminifu kwa wasomaji hasa inapotokea BRELA kuanza kuandika habari za kufafanua kile kilichoandikwa kila mara. Kwa upande wangu sitegemea hili kufanyika maana huu ni mwanzo wenu wa kuepusha sintofahamu kama hizo.

**Ndugu Washiriki**

Mkumbuke kuwa ibara ya 18 ya Katiba ya Muungano ya Jamhuri ya Muungano wa Tanzania inaeleza kuwa Kila mtu - (a) ana uhuru wa kuwa na maoni na kujieleza maoni au mawazo yake; (b) ana haki ya kutafuta, kupokea na, au kusambaza taarifa bila ya kujali mipaka ya nchi; (c) ana uhuru wa kuwasiliana na haki ya kulindwa dhidi ya kuingiliwa kati kwa mawasiliano yake; na (d) ana haki ya kupata taarifa wakati wote kuhusu matukio mbalimbali muhimu yanayoendelea kuhusu maisha na shughuli za wananchi, na pia juu ya masuala muhimu kwa jamii. Hivyo, mtambue kuwa ibara hii inawalinda waandishi hawa katika utekelezaji wa majukumu yao kwa kutoa habari muhimu na zenye maslahi kwa umma na umma pia una haki ya kupata taarifa.

Kutokana na hilo mtakuwa na jukumu kutoa habari kwa haraka bila kusitasita na kuleta ukakasi wanapokuwa wanatekeleza majukumu yao, muelewe kuwa misingi yao ya habari inaelekeza kuweka habari kwa usawa (balancing of stories. Sasa pindi wanapotaka kutoa habari kwenu msiwe wagumu wa kutoa taarifa, kama majibu ya maswali yao yapo kwa muda huo wapewe ili na umma upate taarifa kwa haraka na kama habari wanayohitaji inachukua muda kupata majibu wapewe mrejesho mapema ili waweze kusubiri ili upotoshaji usiwepo

Menejimenti ya BRELA, ninaamini kuwa mafunzo haya yatafungua milango ya kuwa na mafunzo kwa waandishi wa habari katika mikoa mingine kwasababu BRELA inafanya kazi nchi nzima na kila mikoa ina waandishi hasa redio za kijamii ambazo zinasikika hadi ngazi ya kata. Tukiendelea na utaratibu huu wa utoaji mafunzo tutapata mabalozi wengi na kanzi data uliyoieleza mwanzo kama changamoto itatatulika.

**Ndugu Washiriki**

Niwageukieni nanyi kwa kuwaomba ubalozi huu usiwe tu kwaajili ya kuelimisha umma bali uanze ndani ya vyombo vyenu vya habari. Vyombo vyenu vinatumia huduma za BRELA ambazo natamani ziwe mfano katika kufanikisha utekelezaji wa huduma za BRELA hasa baada ya kusajili vyombo vyao kama kampuni au majina ya biashara

BRELA ifanye ziara katia vyombo hivi vya habari na kukutana na wamiliki pamoja na uongozi wa vyombo vyao na hawa washiriki wakiwa ni wenyeji wenu wa kuweza kuwafungulia milango kwa kuwakutanisha na uongozi ili na wao waweze kupewa elimu muhimu na zaidi kuwakumbusha kusimamia utekelezaji wa sheria hasa baada ya Sajili za vyombo vya habari

Kazi ya pili ambayo ninayowapa wakati mkiwa hapa ni suala kuelimisha umma juu ya umuhimu wa uhuishaji wa taarifa za kampuni kwenye mfumo wa usajili kwa njia ya mtandao. Tujuavyo serikali ya awamu ya sita chini ya uongozi wa Mhe Dkt Samia Suluhu Hassan Rais wa Jamhuri ya Muungano wa Tanzania inaendelea kuweka mazingira bora ya ufanyaji biashara hivyo kupitia Waziri wa Viwanda na Biashara Mhe Dkt. Ashatu Kijaji, ametoa Notisi ya Msamaha wa asilimia hamsini (50%) ya ada ya uwasilishaji wa nyaraka za kampuni nje ya muda iliyotolewa katika Tangazo la Serikali Na. 410 la tarehe 24 Mei, 2024 na itatumika kwa kipindi cha miezi kumi na mbili tangu kuchapishwa kwake.

Waziri ametoa Notisi hiyo kwa kuzingatia kifungu cha 452A cha Sheria ya Kampuni, Sura ya 212 kinachotoa Mamlaka kwa Waziri mwenye dhamana ya masuala ya biashara kutoa msamaha wa ulipaji wa ada ya uwasilishaji wa nyaraka za kampuni nje ya muda. Notisi hii imetolewa kwa lengo la kuwezesha uhuishaji wa taarifa za kampuni zilizosajiliwa kabla ya mwaka 2018 kwenye mfumo wa Usajili kwa njia ya Mtandaoni (Online Registration System)

Msamaha wa asilimia hamsini (50%) unatolewa kwa ada ya ucheleweshaji wa nyaraka (late filing fee) kwa Kampuni zenye sifa zifuatazo; -

1. Kampuni zilizosajiliwa kabla ya mwaka 2018 ambazo taarifa zake hazijahuishwa kwenye Mfumo wa Usajili wa Kampuni kwa njia ya Mtandao;
2. Maombi ya kuhuisha taarifa za kampuni yaliyopo kwenye Mfumo wa usajili wa kampuni kwa njia ya Mtandao kabla ya tarehe ya kuchapishwa kwa Notisi hii; na
3. Maombi ya kuhuisha taarifa za kampuni kwenye Mfumo wa Usajili wa Kampuni kwa njia ya Mtandao yatakayopokelewa kwenye Mtandao ndani ya muda wa Notisi hii.

Msamaha huu uliotolewa, unaumuhimu mkubwa sana kwa taifa kwa kuwa utaleta mageuzi makubwa sana kwenye ukuaji wa sekta ya biashara. Kwa kazi hizo mbili tu ambazo nimezigusia tayari kuna agenda ambazo mnaweza kuzibeba na kuanza kuzifanyia kazi kwa kuzielimisha umma mkiwa humu humu kwenye mafunzo. Kila mada mtakayofundishwa ni somo kubwa ambalo litabadili mitazamo ya wananchi

**Ndugu Washiriki**

Wito wangu kwenu kupitia mafunzo haya naamini mtakuwa mabalozi wazuri wa BRELA kwa kubeba agenda zitakazoleta mchango chanya hasa kwenye urasimishaji wa biashara mtazibeba ili wananchi waweze kufunguka na wanufaike na taasisi hii. Tunataka wananchi waitumie BRELA kwa manufaa ya ukuaji wa uchumi wao lakini kwa ukuaji wa pato la taifa pia.

Mwisho, lakini si kwa umuhimu niwapongeze BRELA kwa kuandaa mafunzo haya pia niwashukuru sana washiriki wote kwa kutenga muda wenu kuja kushirikiana na mdau wenu BRELA katika kusikiliza kile mlichoandaliwa na kujengewa uwezo. Jambo la msingi ni kuhakikisha ushirikiano wenu unaendelea kuimarishwa pamoja na kuendelea kuboresha mawasiliano ili kuwezesha upatikanaji wa taarifa na huduma wezeshi kwa urahisi na ufanisi mkubwa kwa jamii kwa kuzingatia kwamba BRELA ni lango la biashara hapa nchini.

Baada ya maneno haya napenda kuwashukuru nyote kwa kunisikiliza na kuwatakia mafunzo yenye mafanikio na matokeo chanya.

Hivyo, naomba sasa nitamke kwamba mafunzo haya ya kwanza ya waandishi wa habari na BRELA yamefunguliwa rasmi.

**ASANTENI SANA KWA KUNISIKILIZA**